b'\n_START_ARTICLE_\nAndi Hektor\n_START_PARAGRAPH_\nAndi Hektor (s\xc3\xbcndinud 22. augustil 1975) on eesti f\xc3\xbc\xc3\xbcsik ja teaduse populariseerija.\n_START_SECTION_\nHaridus- ja t\xc3\xb6\xc3\xb6k\xc3\xa4ik\n_START_PARAGRAPH_\nAndi Hektor l\xc3\xb5petas 1993. aastal C. R. Jakobsoni nimelise Viljandi I Keskkooli ja 1998. aastal Tartu \xc3\x9clikooli bakalaureusekraadiga teoreetilise f\xc3\xbc\xc3\xbcsika erialal. Aastatel 1998\xe2\x80\x932000 j\xc3\xa4tkas ta \xc3\xb5pinguid Tartu \xc3\x9clikooli teoreetilise f\xc3\xbc\xc3\xbcsika magistri\xc3\xb5ppes; vahepeal, 1999. aastal, oli l\xc3\xbchikest aega \xc3\x85rhusi \xc3\x9clikooli k\xc3\xbclalismagistrant. 2000. aastal kaitses ta Tartu \xc3\x9clikooli teoreetilise f\xc3\xbc\xc3\xbcsika instituudis magistrikraadi magistrit\xc3\xb6\xc3\xb6ga "Discrete Symmetries and Group Extensions in Quantum Physics" ("Diskreetsed s\xc3\xbcmmeetriad ja r\xc3\xbchmade laiendamine kvantf\xc3\xbc\xc3\xbcsikas"; juhendaja T\xc3\x9c v\xc3\xa4ljateooria \xc3\xb5ppetooli dotsent Rein Saar)._NEWLINE_2008. aastal kaitses Andi Hektor Tartu \xc3\x9clikooli juures doktorit\xc3\xb6\xc3\xb6 teemal "Neutrino physics beyond the Standard Model" ("Standardmudeli j\xc3\xa4rgne neutriinof\xc3\xbc\xc3\xbcsika"; juhendaja Martti Raidal)._NEWLINE_Koos Mait M\xc3\xbcnteliga t\xc3\xb6\xc3\xb6tas 2010\xe2\x80\x932013 CERNis. L\xc3\xbchemalt on t\xc3\xb6\xc3\xb6tanud ka Uppsala \xc3\x9clikoolis, Helsingi \xc3\x9clikoolis, Soome Kiirguskaitse Keskuses (STUK) ja Cambridge\'i \xc3\x9clikoolis._NEWLINE_Praegu t\xc3\xb6\xc3\xb6tab vanemteadurina Keemilise ja Bioloogilise F\xc3\xbc\xc3\xbcsika Instituudis (KBFI) ning on k\xc3\xbclalislektor Tartu ja Helsingi \xc3\x9clikoolis.\n_START_SECTION_\nTeadust\xc3\xb6\xc3\xb6\n_START_PARAGRAPH_\nTema teadust\xc3\xb6\xc3\xb6 p\xc3\xb5hisuunad on osakestef\xc3\xbc\xc3\xbcsika, astroosakestef\xc3\xbc\xc3\xbcsika, kosmoloogia, kosmilised kiired ja andmeteadus._NEWLINE_Andi Hektor on koos Els Heinsaluga \xc3\xbcks \xc3\xbcrituse Teadusmarss eestvedaja ja surver\xc3\xbchma Teaduskoda algatusr\xc3\xbchma liige.\n_START_SECTION_\nTeaduse populariseerija\n_START_PARAGRAPH_\nAndi Hektor on f\xc3\xbc\xc3\xbcsika populariseerija. Koos Kristjan Kannikesega on ta avaldanud raamatu "Higgsi bosoni lugu", mille eest p\xc3\xa4lvisid autorid 2013. aastal teaduse populariseerimise auhinna II preemia kategoorias teaduse populariseerimine tr\xc3\xbckis\xc3\xb5na abil. Samuti oli Hektor \xc3\xbcks seitsmest teaduse populariseerimise auhinna III preemia laureaadist 2008. aastal.\n_START_SECTION_\nTeoseid\n_START_PARAGRAPH_\nTa on rohkem kui 170 teadusartikli ja paljude populaarteaduslike kirjutiste kaasautor.'